થોડાક દિવસ પહેલાં કૉલેજમાં અમે મિત્રો બધાં મહાભારતની વાતો કરતાં હતાં. એમાં એક પ્રૉફેસરે કહ્યું કે ચિત્રકાર સોમાલાલ શાહે દ્રૌપદી કૃષ્ણના હાથે વાગ્યું ત્યારે પાટો બાંધે છે એનું બહુ સરસ ચિત્ર દોર્યું છે. તે પછી મને વિચાર આવ્યો કે એ ચિત્ર તો ખરેખર જ બહુ સરસ છે, પણ દ્રૌપદી અશ્વત્થામાને જ્યારે તેલ આપતી હશે ત્યારે એના મોઢા ઉપર ભાવો કેવા મિશ્ર હશે ! ક્રોધ, વેદના, દયા – શું શું એની આંખોમાં નહીં હોય ? એટલું ભવ્ય સ્વરૂપ દ્રૌપદીનું આખા મહાભારતમાં બીજે ક્યાંય નહીં દેખાય. તેના પાત્રની પરાકાષ્ઠા અહીંયાં છે. છેક દ્રૌણાચાર્યથી ચાલ્યો આવતો ક્રોધ અને વેરનો અગ્નિ – દ્રૌપદીએ ક્ષમાની આહુતિ આપી ત્યારે શાન્ત થયો.